b'\n_START_ARTICLE_\nPhillip Watts\n_START_PARAGRAPH_\nPhillip Watts on brittil\xc3\xa4inen biologi ja professori. H\xc3\xa4n toimii Jyv\xc3\xa4skyl\xc3\xa4n yliopistossa evoluutiogenetiikan professorina vuodesta 2019. Evoluutiogenetiikan tutkijana Watts on erikoistunut ekologiseen genomiikkaan ja suojelugenomiikkaan. H\xc3\xa4n tutkii esimerkiksi biologisten organismien geneettist\xc3\xa4 rakennetta ja erilaisten genotyyppien mukautumista.\n_START_SECTION_\nAkateeminen ura\n_START_PARAGRAPH_\nPhillip C. Watts opiskeli biologiaa Liverpoolin yliopistossa ja valmistui sielt\xc3\xa4 kandidaatiksi. H\xc3\xa4n v\xc3\xa4itteli vuonna 1997 Liverpoolin yliopistossa tohtoriksi. Valmistumisen j\xc3\xa4lkeen Watts on ty\xc3\xb6skennellyt post-doc-tutkijana vesist\xc3\xb6jen ja kalakantojen tutkimukseen erikoistuneessa CEFAS:issa (CEFAS, Centre for Environment Fisheries and Aquacultural Science), joka toimii Lowetoftissa, Britanniassa. Sen ohella Watts on toiminut tutkijatohtorina Stirlingin yliopistossa ja kehityshankkeessa ILRI:ssa (International Livestock Research Institute) Nairobissa. _NEWLINE_Vuodesta 2005 Watts on ty\xc3\xb6skennellyt Liverpoolin yliopistossa lehtorina ja sittemmin vuodesta 2009 yliopistonopettajana. Opetusty\xc3\xb6n ohella h\xc3\xa4n teki my\xc3\xb6s tutkimusta. H\xc3\xa4n oli v\xc3\xa4lill\xc3\xa4 (2011\xe2\x80\x932012) 14 kuukauden mittaisella tutkimusvapaalla vakinaisesta toimestaan Liverpoolissa ja teki tutkimusty\xc3\xb6t\xc3\xa4 Jyv\xc3\xa4skyl\xc3\xa4n yliopistossa. Vuodesta 2014 h\xc3\xa4n on toiminut Oulun yliopistossa yliopistotutkijana ja ekologian apulaisprofessorina. Pestin my\xc3\xb6t\xc3\xa4 h\xc3\xa4n muutti asumaan Ouluun. Oulussa h\xc3\xa4n tutki mm. kaivostoiminnan ymp\xc3\xa4rist\xc3\xb6vaikutuksia genetiikan ja evoluutiobilogian n\xc3\xa4k\xc3\xb6kulmasta. Watts nimitettiin toukokuussa 2019 evoluutiogenetiikan professoriksi Jyv\xc3\xa4skyl\xc3\xa4n yliopistoon ja h\xc3\xa4n aloitti toimessaan kes\xc3\xa4kuun alussa 2019. Tieteellisen ty\xc3\xb6n ohella Watts on toiminut arvioitsijana tieteellisiss\xc3\xa4 lehdiss\xc3\xa4 ja erilaisten rahoittajatahojen projekteissa. _NEWLINE_Professori Watts on ohjannut useita pro gradu-tutkielmia ja v\xc3\xa4it\xc3\xb6skirjoja Suomessa ja Iso-Britanniassa. Researchgate-palvelun tietojen mukaan Watts on huhtikuuhun 2019 menness\xc3\xa4 julkaissut 216 tieteellist\xc3\xa4 artikkelia. N\xc3\xa4ist\xc3\xa4 useat on julkaistu kansainv\xc3\xa4lisiss\xc3\xa4 vertaistarvioiduissa tieteellisiss\xc3\xa4 julkaisuissa.\n_START_SECTION_\nTutkimusty\xc3\xb6\n_START_PARAGRAPH_\nEvoluutiobiologina Watts on erikoistunut populaatio-, suojelu- ja k\xc3\xa4ytt\xc3\xa4ytymisgenetiikan ja -genomiikan sek\xc3\xa4 metagenomiikan tutkimukseen. H\xc3\xa4n tekee sek\xc3\xa4 kentt\xc3\xa4tutkimusta ett\xc3\xa4 laboratoriokokeita, joihin h\xc3\xa4n yhdist\xc3\xa4\xc3\xa4 erilaisia genetiikan ja genomiikan tutkimusmenetelmi\xc3\xa4. Tutkimusty\xc3\xb6n tavoitteena on m\xc3\xa4\xc3\xa4ritt\xc3\xa4\xc3\xa4 organismien, kuten mikrobien ja nis\xc3\xa4kk\xc3\xa4iden, kelpoisuuteen vaikuttavia tekij\xc3\xb6it\xc3\xa4. Molekulaaris-geneettisi\xc3\xa4 markkereita k\xc3\xa4ytet\xc3\xa4\xc3\xa4n erilaisten biologisten tutkimusongelmien kartoittamisessa. Esimerkkej\xc3\xa4 sovelluksista ovat esimerkiksi suojelualueiden koon m\xc3\xa4\xc3\xa4ritt\xc3\xa4minen, populaation rakenteen l\xc3\xa4hde-nielu-mallien tunnistaminen sek\xc3\xa4 antropogeenisten ymp\xc3\xa4rist\xc3\xb6nmuutoksien organismeille aiheuttamien ekologis-evolutiivisten seurausten m\xc3\xa4\xc3\xa4ritteleminen.   _NEWLINE_Toimiessaan Britanniassa Watts tutki populaatioiden geneettist\xc3\xa4 rakennetta ja kelpoisuutta m\xc3\xa4\xc3\xa4ritt\xc3\xa4vi\xc3\xa4 tekij\xc3\xb6it\xc3\xa4 hentosudenkorennoilla. H\xc3\xa4n k\xc3\xa4ytti tutkimuslajeina Coenagrion mercuriale -korentoa (Coenagrion mercuriale) ja etel\xc3\xa4ntyt\xc3\xb6nkorentoa (Coenagrion puella). H\xc3\xa4n on tutkinut my\xc3\xb6s populaatioiden geneettist\xc3\xa4 rakennetta ja sen sopeutumista ymp\xc3\xa4rist\xc3\xb6ss\xc3\xa4 tapahtuviin muutoksiin tutkimalla meriss\xc3\xa4 el\xc3\xa4vi\xc3\xa4 alkueli\xc3\xb6it\xc3\xa4 eli protisteja. Wattsin tutkimusryhm\xc3\xa4n tarkastelukohteena oli er\xc3\xa4s eukarioottisiin mikrobeihin kuuluva mikrobi (Oxyrrhis marina). _NEWLINE_Tutkimusvapaan aikana Jyv\xc3\xa4skyl\xc3\xa4ss\xc3\xa4 vuonna 2011 Watts aloitti evoluutioekologian ja k\xc3\xa4ytt\xc3\xa4ytymisekologian tutkimuksen nis\xc3\xa4kk\xc3\xa4ill\xc3\xa4 k\xc3\xa4ytt\xc3\xa4en tutkimuslajina mets\xc3\xa4myyr\xc3\xa4\xc3\xa4. H\xc3\xa4n on tehnyt tutkimusyhteisty\xc3\xb6t\xc3\xa4 mm. Tapio Mappeksen ja Esa Koskelan kanssa. K\xc3\xa4ytt\xc3\xa4ytymisekologian tutkimus perustuu siihen, ett\xc3\xa4 geenit s\xc3\xa4\xc3\xa4telev\xc3\xa4t suurta osaa el\xc3\xa4inten k\xc3\xa4ytt\xc3\xa4ytymispiirteist\xc3\xa4. Wattsin tutkimusprojektin pohjana on biologi Eija L\xc3\xb6nnin pitk\xc3\xa4aikainen perustutkimus, jossa L\xc3\xb6nn on selvitt\xc3\xa4nyt, miten neurohormonien vasopressiinin ja oksitosiinin reseptorien m\xc3\xa4\xc3\xa4r\xc3\xa4 ja sijainti aivoissa vaikuttaa nis\xc3\xa4kk\xc3\xa4iden seksuaalik\xc3\xa4ytt\xc3\xa4ytymiseen ja j\xc3\xa4lkel\xc3\xa4isten hoitoon. Professori Watts on t\xc3\xa4m\xc3\xa4n tutkimuksen pohjalta selvitt\xc3\xa4nyt, miten polymorfismi s\xc3\xa4ilyy geeneiss\xc3\xa4 (vasopressiinin ja oksitosiinin reseptorigeenit), joilla on olennainen merkitys nis\xc3\xa4kk\xc3\xa4iden sosio-seksusaalisessa k\xc3\xa4ytt\xc3\xa4ytymisess\xc3\xa4.        _NEWLINE_Professori Watts on yhteisty\xc3\xb6ss\xc3\xa4 useiden muiden tutkijoiden kanssa selvitt\xc3\xa4nyt, millaisia ekologis-evolutiivisia vaikutuksia eli\xc3\xb6ihin syntyi T\xc5\xa1ernobylin ydinturman vaikutuksesta, kun radioaktiivinen laskeuma saastutti eli\xc3\xb6iden elinalueita. Tutkimuksessa tarkasteltiin erilaisten molekulaaristen tekniikoiden avulla joitakin geneettisi\xc3\xa4, epigeneettisi\xc3\xa4 ja genomisia muutoksia, joita eli\xc3\xb6iss\xc3\xa4 tapahtui niiden altistuttua ionisoivalle radioaktiiviselle s\xc3\xa4teilylle. Wattsin erityisen mielenkiinnon kohteena ovat olleet erilaiset DNA:n suojaus- ja korjausmekanismit. _NEWLINE_Er\xc3\xa4s Wattsin viimeisimmist\xc3\xa4 evoluutiobiologian tutkimushankkeita (vuosina 2017\xe2\x80\x932020) Oulun yliopistossa on k\xc3\xa4sitellyt kaivostoiminnan vaikutuksia arktisten alueiden villiel\xc3\xa4inten niin kutsuttuun molekulaariseen ik\xc3\xa4\xc3\xa4ntymiseen.'